**ЧРЕЗ**

**Г-Н РОСЕН ЖЕЛЯЗКОВ**

**ПРЕДСЕДАТЕЛ НА НАРОДНОТО СЪБРАНИЕ НА РЕПУБЛИКА БЪЛГАРИЯ**

**ДО**

**Г-Н КРАСИМИР СЪБЕВ**

**НАРОДЕН ПРЕДСТАВИТЕЛ ОТ ПГ НА ГЕРБ-СДС**

**ДО**

**Г-ЖА ДЕСИСЛАВА ТАНЕВА**

**НАРОДЕН ПРЕДСТАВИТЕЛ ОТ ПГ НА ГЕРБ-СДС**

**На Ваш № 49-354-06-1131/10.07.2023 г.**

***Относно***: Недостиг на дърва за огрев за отоплителен сезон 23/24 год. в община Доспат

**УВАЖАЕМИ ГОСПОДИН ПРЕДСЕДАТЕЛ,**

**УВАЖАЕМИ ГОСПОДИН СЪБЕВ,**

**УВАЖАЕМА ГОСПОЖО ТАНЕВА,**

 В отговор на Вашите въпроси относно недостиг на дърва за огрев в Община Доспат и съседни общини в района на „Южноцентрално държавно предприятие“, Смолян, и предприети действия за задоволяването на пазара с дърва за огрев, Ви уведомявам следното:

 Недостигът на дърва за Община Доспат е ескалиращ във времето проблем поради следните причини:

 1. Прогресивно увеличение на броя на домакинствата, закупили дърва за огрев на корен в периода 2021 – 2023 г.:

* Отоплителен сезон 2021/2022 г. – 2 440 домакинства, закупили 30 891 пространствени (простр.) куб. м дърва за огрев;
* Отоплителен сезон 2022/2023 г. – 3 212 домакинства и 230 социално слаби лица, закупили 42 000 простр. куб. м дърва за огрев;
* 2023 г. – включени в списъци 4 270 домакинства, определено количество за закупуване от териториално поделение „Държавно горско стопанство Доспат“ – 30 000 простр. куб. м на корен и 5 833 простр. куб. м. от склад.

 Ясно отчетлива е тенденцията към постоянно нарастване на броя на домакинствата и необходимите количества дърва за огрев, в резултат на нарастващите цени на останалите енергоносители от 2021 г. насам, поради което голяма част от населението се пренасочи или завърна към закупуване на дърва за огрев именно поради факта, че същите се явяват икономически най-изгоден начин за отопление към момента. Това обстоятелство поставя държавното горско стопанство пред все по-голямо предизвикателство, включително по отношение на компрометиране изпълнението на лесовъдските цели, определени с горскостопанския план, с цел недопускане преексплоатация на насажденията с инвентаризирани количества дърва за огрев.

 2. Изгодните цени за закупуване на дърва за огрев на корен, поддържащи интереса към закупуване на дървесина по този начин над възможностите за цялостното им задоволяване: Продажната цена на дървата за огрев на корен за физически лица не е променяна от 2016 г. и е еднаква за всички териториални поделения на „Южноцентрално държавно предприятие“, гр. Смолян. През настоящата 2023 г., цените за продажба на дърва за огрев за физически лица са увеличени съответно за иглолистни видове от 5 лв./простр. куб. м на 10 лв./простр. куб. м, а за широколистни видове от 10 лв./простр. куб. м на 20 лв./простр. куб. м без ДДС.

 Териториално поделение „ДГС Доспат“ е предприело необходимите действия за осигуряване на необходимите количества дърва за огрев за местното население. Към момента стопанството има инвентаризирани количества дърва за огрев, за продажба по ценоразпис на корен в размер на 33 388 простр. куб. м. Териториално поделение „ДГС Доспат“ от началото на 2023 г. до момента не е спирало да осигурява дърва за огрев за местното население, детайлно реализираните количества дърва за огрев, към 11.07.2023 г. са както следва:

* извършена е продажба на дърва за огрев от склад на домакинства от Община Доспат в размер на 752 простр. куб. м, както и продажба на дърва за огрев на училища на територията на общината в размер на 240 простр. куб. м;
* извършва се постоянен добив на дърва за огрев от стопанството, като към момента на склад има добито количество в размер на 3 007 простр. куб. м;
* от 22.06.2023 г., след нормализиране на климатичната обстановка, до настоящия момент са продадени дърва за огрев по ценоразпис, на корен, от физически лица, в размер на 1 102 простр. куб. м;
* реализираните количества дърва за огрев за местно население, за периода от 01.01.2023 г. до 11.07.2023 г., са предоставени единствено на жителите на Община Доспат. Не е констатирано транспортиране на дърва за огрев за физически лица от съседни общини.

 С оглед на усложнената климатична обстановка, причинена от поройните, почти ежедневни валежи през месеци април, май и юни на 2023г. и спазвайки разпоредбите на Заповед № РД 49-90/14.03.2016 г. на министъра на земеделието и храните, ТП „ДГС Доспат“ е завишило контрола преди експедиция и транспорт на добита дървесина, съобразно състоянието на горскопътната мрежа и е предприело допълнително действия за изпълнение на предвидените в заповедта мерки.

 От директора на ТП „ДГС Доспат“ е издадена Заповед № З-08-221/21.06.2023 г., в която подробно е разписан редът и начинът за предоставяне на дърва за огрев за местно население, както и е утвърден график на горски стражари, по населени места към Община Доспат, относно снабдяване на физически лица с дърва за огрев на корен.

 Изпълнението на годишния финансов план на ТП „ДГС Доспат“ по натуралните показатели, продажба на дърва на физически лица по списъци, обща реализация на дървесина и приходи за последните три години, като към конкретни периоди на 2023 г. на същото е както следва:

***Справка 1: Предоставяне на дърва за огрев за местно население от ТП „ДГС Доспат“ 2020 г. – 11.07.2023 г.***

|  |  |  |
| --- | --- | --- |
| **Години** | Дърва за огрев чре**з продажба на стояща на корен**  дървесина по ценоразпис на ФЛ | Дърва за огрев **чрез продажба от склад**  по ценоразпис на ФЛ |
| Разчет по ФП, простр. куб.м. | Отчет,простр. куб.м. | **Изпълне-ние, %** | Разчет по ФП, простр. куб.м. | Отчет, простр. куб.м. | **Изпълне-ние, %** |
| **2020г.** | 28 333 | 28 398 | **100,2** | 5 000 | 3 668 | **73** |
| **2021г.** | 25 000 | 25 068 | **100,3** | 5 000 | 5 993 | **120** |
| **2022г.** | 25 533 | 36 435 | **143** | 7 333 | 6 078 | **83** |
| **11.07.2023 г.** | 25 000 | 1 102 | **4** | 5 833 | 752 | **13** |

***Справка 2: Изпълнение на годишния финансов план на ТП „ДГС Доспат“ в периода 2020 г. – 30.06.2023 г.***

|  |  |  |
| --- | --- | --- |
| **Години** | **Приходи от реализация на дървесина** | **Ползване на дървесина** |
| по ФП, лв. | Отчет, лв. | **Изпълне-ние, %** | по ФП, куб.м. | Отчет, куб.м. | **Изпълне-ние, %** |
| **2020 г.** | 1 199 670 | 1 423 808 | **119** | 59 331 | 61 528 | **104** |
| **2021 г.** | 902 237 | 1 358 860 | **151** | 55056 | 59 025 | **107** |
| **2022 г.** | 1 092 834 | 2 088 516 | **191** | 55 337 | 64 473 | **117** |
| **30.06. 2023 г.** | 1 622 815 | 2 256 787 | **139** | 55 337 | 16 760 | **30** |

 Видно от приложените справки ТП „ДГС Доспат“ управлява горските ресурси и предвидените в горскостопанския план дейности по ред и начин, гарантиращ изпълнението на натуралните и финансови показатели, спазвайки законите и подзаконови нормативни актове.

***Справка 3: Изпълнение на натурални показатели за реализация на дървесина и финансов резултат по годишен финансов план на ЮЦДП, гр. Смолян и тяхното изпълнение за периода от 2020 г. - 30.06.2023 г.***

|  |  |  |
| --- | --- | --- |
| **Година** | **Реализация на дървесина, м³** | **Финансов резултат, лева** |
| ФП | Отчет | ФП | Отчет |
| 2020 г. | 1 205 650 | 1 157 897 | 2 945 396 | 3 017 747 |
| 2021 г. | 1 189 441 | 1 160 356 | 431 891 | 972 159 |
| 2022 г. | 1 125 378 | 1 209 540 | 1 226 447 | 13 216 372 |
| 30.06.2023 г. | 1 103 559 | 411 170 | 2 221 281 | 1. 000 000
 |

 Представените по-горе данни показват, че „Южноцентрално държавно педприятие“, гр. Смолян ефективно управлява и стопанисва предоставените му държавни ресурси и изпълнява заложените натурални и финансови показатели за разглеждания период от 2020 г. до 30.06.2023 г.

 По отношение на злоупотреби на длъжностни лица в държавните администрации и уволнението на служители, посочено във Вашия въпрос, Ви уведомявам, че след извършване на проверки и установяване на нарушения се предприемат незабавни действия от страна на директорите на териториалните поделения, респективно от директора на предприятието, за налагане на дисциплинарни наказания на виновните длъжностни лица. В подкрепа на изложеното може да се посочи постановление на Окръжна прокуратура - град Смолян, от 19.11.2021 г. по преписка № 1226/2021 г. за образувано досъдебно производство за престъпление по чл. 282, ал. 1 от Наказателния кодекс за това, че за времето от 2018 г. до 2021 г., в качеството си на длъжностно лице – директор на „Южноцентрално държавно предприятие“, гр. Смолян, е нарушил или не е изпълнил служебните си задължения и като е превишил властта и правата си, с цел да набави за себе си или за другиго облаги, е причинил вреда на дружеството и от това са могли да настъпят немаловажни вредни последици, в размер на около 1 749 000 лв.

 Във връзка с гореизложеното, Ви уверявам, че ръководството на ТП „ДГС Доспат” е предприело всички необходими действия и мерки по провеждане на разяснителна кампания за реда и начина за снабдяване на населението на Община Доспат с дърва за огрев и не е налице закъснение за снабдяването им. Не трябва да се подминава и разпоредбата на изречение второ от чл. 111, ал. 6 от Закона за горите, съгласно което „За изготвяне на списъка общинските администрации провеждат ежегодно информационна кампания в населените места.“

